Karlien boos oor voorbladfoto van kindersKarlien saam met Eliah en Daniël deel (Foto: Instagram) Die Afrikaanse sangeres Karlien van Jaarsveld het die afgelope naweek ŉ sosialemedia-storm ontketen nadat sy teen die vrouetydskrif Finesse uitgevaar het om haar misnoeë uit te spreek oor haar kinders wat glo sonder haar toestemming op die voorblad van die jongste uitgawe van dié tydskrif verskyn. Van Jaarsveld en haar bestuurder, Ronel Brink, het in ŉ reeks inskrywings op Twitter die tydskrif vir dié publikasie veroordeel. In dié spesifieke uitgawe is haar eksman, Derick Hougaard, saam met hul tweeling, Daniël en Eliah, op die voorblad van die tydskrif te sien. Hoewel die Van Jaarsvelds al voorheen foto’s van hul kinders op sosiale media gedeel het, het hulle ŉ geruime tyd gelede begin om hul kinders se foto’s uit die media te hou. Foto’s op haar én haar sangerboetie, Bobby van Jaarsveld, se sosialemedia-profiele wys dikwels die kinders se gesigte weg van die kamera gedraai. “Julle moet weet my prokureur tree in verbinding met julle. Julle het geen reg om my seuns op julle voorblad te gebruik nie,” het Van Jaarsveld op Twitter laat hoor. Brink het onder meer op haar Twitter-rekening geskryf daar is voor die tyd met die tydskrif kontak gemaak om te versoek dat daar nie met publikasie voortgegaan word nie. “Die versoek is weke gelede, met twee oproepe, deurgegee. Hulle het ten spyte hiervan voortgegaan en dit geïgnoreer,” het sy geskryf. Talle ander bekendes, onder wie Christi Panagio en Anele Janse van Rensburg, het intussen ook die tydskrif hiervoor veroordeel. Só lyk baie foto’s wat Karlien van Eliah en Daniël deel (Foto: Instagram) Prof. Wian Erlank, ŉ spesialisregskenner in sosiale media verbonde aan die Noordwes-Universiteit, het aan Maroela Media vertel dié kwessie sal neerkom op wat die twee ouers se egskeidingsbevel sê, en of daar ŉ hofbevel in plek is om een ouer te keer om alleenlik toestemming te gee. “Sosiale media raak baie vinnig ŉ kraaines omdat ŉ mens verstrengel raak in verskeie aspekte. In dié spesifieke aspek moet ŉ mens kyk na die kontrak tussen die ouers. As hulle ewe veel sê het oor die kinders se doen en late, dit wil sê hulle deel voogdyskap, is die tydskrif nie verkeerd nie,” het hy verduidelik. “Omdat ons nie weet wat die kontrak en ooreenkoms tussen die twee partye behels nie, sal ons nie hieroor kan bespiegel nie. As Hougaard net soveel voogdyskap as sy het, het hy egter nie verkeerd opgetree nie. As daar ŉ kontrak tussen hulle is om hom te verhoed of as sy die meerderheid-voogdyskap het, het die tydskrif verkeerd opgetree.” Erlank meen verder dit is eerder ŉ etiese kwessie tussen die tydskrif en Van Jaarsveld. “Indien hulle [die ouers] voogdyskap sou deel, is dit uiteindelik ŉ etiese besluit wat die tydskrif moes neem. Sy sal moet aanvoer waarom dit eerder in die belang van die kinders is om hulle uit die media te hou.” Finesse kon nie onmiddellik vir kommentaar bereik word nie.